第4屆香港立法局選舉

1995年香港立法局選舉，係喺1995年9月17號舉行，係英屬香港最後一次嘅立法局選舉。

呢一屆同時係立法局第一次用選舉嘅形式產生全部議員，港督唔再委任議員入局，亦都再冇官守議員。而因為中國中央政府反對今屆選舉嘅產生方式，決定反枱，宣佈取消「直通車」，1996年喺深圳另起爐灶，成立臨時立法會。呢一屆立法局任期止於1997年6月30號。

議席分佈 
地區直選議席由18席加到20席，投票制度就由「雙議席雙票制」改為同英國國會一樣嘅「單議席單票制」，功能組別議席就由21席加到30席，當中新增嘅9席就被稱為「新九組」，另外重有10席係屬於「選舉委員會」議席，由全港區議員互選，候選人首先攞到26票就會當選。

新九組 
今次選舉新增咗九個新嘅功能組別，稱之為「新九組」：

漁農、礦產、能源及建造界
 紡織及製衣界
 製造界
 進出口界
 批發及零售界
 酒店及飲食界
 運輸及通訊界
 金融、保險、地產及商業服務界
 公共、社會及個人服務界

呢九席嘅選民登記資格特別廣泛，只要選民喺1991年人口普查入面登記自己有工開嘅，就會自動成為新九組入面其中一組嘅選民，當時嘅選舉事務處都用「在職人士多一票」做口號。

由於新九組全部都係一人一票產生，兼且選民人數有成106萬咁多，呢9席變相等於直選議席。

中國由於一直追求保守嘅政治步伐，根本唔想喺香港落實真正嘅民主，當時嘅港澳辦主任魯平重鬧返彭定康轉頭，話佢係「香港歷史上嘅『千古罪人』」，又取消埋「直通車」，即係原先呢一屆議員可以過渡到1997年之後嘅決定。之後中國方面就透過400人嘅推委會「選舉」出60人成立「臨時立法會」，喺深圳開會，通過一啲佢哋想要嘅法律。

根據彭定康喺自己嘅回憶錄《東方與西方》入面講到，中國提出所謂「直通車」嘅立法局過渡方案，當中其實要求英國同意喺香港成立一個特別委員會，去等中國可以篩走今屆一啲唔啱心水嘅議員，將佢哋趕落車。

選舉結果 
綠色代表民主派；紅色代表親中派

地區直選

功能組別

選舉委員會

結果分析 
民主派繼1991年之後，繼續成為今次選舉嘅大贏家，喺20席地區直選入面贏咗17席，加埋10席功能組別同4席嘅選委會議席，總共贏咗31席，成功攞到立法局過半數，呢次亦都係香港第一次民選票數多嘅派別可以攞到立法局議席嘅多數，亦都係唯一一次。民主派獲勝亦反映香港市民普遍要求更加進取嘅民主改革。

香港選舉
1995年選舉